Filip Kostić

Filip Kostić (, s. 1. marraskuuta 1992 Kragujevac, Jugoslavia) on serbialainen jalkapalloilija, joka edustaa Italian Serie A:ssa pelaavaa Juventusta. Vasenjalkainen Kostić on pelipaikaltaan vasen laitahyökkääjä. Hän kuuluu myös Serbian jalkapallomaajoukkueeseen.
Ura.
Seurajoukkueura.
Kostić on FK Radnički 1923:n kasvatti. Hän pelasi seuran edustusjoukkueen paidassa Serbian Superliigassa ja ykkösliigassa 61 ottelua tehden viisi maalia. Heinäkuussa 2012 Kostić siirtyi Alankomaiden Eredivisien FC Groningeniin. Hän pelasi seurassa kahden kauden aikana 43 ottelua onnistuen maalinteossa 11 kertaa.
Elokuussa 2014 Kostić siirtyi Saksan Bundesliigan VfB Stuttgartiin. Hän teki bundesliigadebyyttinsä samassa kuussa Borussia Mönchengladbachia vastaan. Avausmaali syntyi joulukuussa 2014 Mainzia vastaan. Avauskaudellaan Bundesliigassa Kostić teki kolme maalia 29 ottelussa ja seuraavalla kaudella viisi maalia 30 ottelussa.
Kostić edusti Hamburger SV:tä kausina 2016–2018, ja teki pelaamissaan 61 bundesliigaottelussa yhdeksän maalia. Hän siirtyi Eintracht Frankfurtiin lainalle kesällä 2018 ja siirto vakinaistettiin vuotta myöhemmin. Hän pelasi Frankfurtissa kausina 2018–2022 kaikkiaan 129 bundesliigaottelua, joissa hän teki 18 maalia ja antoi 49 maalisyöttöä. Parhaimmillaan hän syötti 17 liigamaalia kaudella 2020–2021. Hän teki kauden 2021–2022 Eurooppa-liigassa 12 ottelussa kolme ja syötti kuusi maalia Frankfurtin voittaessa mestaruuden. Puolivälierien toisessa osaottelussa hän teki kaksi maalia FC Barcelonaa vastaan. Hän onnistui maalinteossa myös Rangersia vastaan pelatun loppuottelun rangaistuspotkukilpailussa. Hänt valittiin tuolla kaudella Frankfurtin kauden pelaajaksi. Kaikkiaan hän teki Frankfurtissa pelaamissaan 34 Eurooppa-liigan ottelussa yhdeksän ja syötti 11 maalia. 
Kostić siirtyi elokuussa 2022 italialaisseura Juventukseen. Kahden ensimmäisen Juventus-kautensa aikana hän pelasi Serie A:ssa 66 ottelua, joissa hän teki kolme ja syötti 12 maalia. Jälkimmäisellä kaudella hän pelasi Juventuksen voittamassa Italian cupissa neljä ottelua mutta ei päässyt loppuottelussa kentälle. Mestarien liigassa hän pelasi kuusi ja Eurooppa-liigassa kahdeksan Juventuksen ottelua.
Syyskuussa 2024 Kostić siirtyi turkkilaisseura Fenerbahçeen kesään 2025 ulottuneella lainasopimuksella, johon sisältyi osto-optio. Lainakaudellaan Fenerbahçessa Kostić pelasi 27 Turkin Superliigan ottelua, joissa hän teki yhden maalin ja antoi kahdeksan maalisyöttöä. Eurooppa-liigassa hän pelasi neljä ottelua ja syötti yhden maalin.
Kesäkuussa 2025 Kostić palasi Juventukseen. Hän pelasi kesän 2025 seurajoukkueiden MM-kilpailuissa kaksi ottelua.
Maajoukkueura.
Kostić on edustanut Serbiaa alle 19- ja alle 21-vuotiaiden jalkapallomaajoukkueissa. Serbian jalkapallomaajoukkueessa Kostić teki debyyttinsä kesäkuussa 2015 ystävyysottelussa Azerbaidžania vastaan. Ensimmäisen maaottelumaalinsa hän teki MM-karsintaottelussa Irlantia vastaan syyskuussa 2016. Hän pelasi MM-kilpailuissa 2018 Serbian kaikissa kolmessa ottelussa, näistä kahdessa avauskokoonpanossa. MM-kilpailuissa 2022 hän oli kahdesti avauskokoonpanossa. EM-kilpailuissa 2024 hän pelasi 43 minuuttia alkulohkon ensimmäisessä ottelussa Englantia vastaan, mutta loukkaantui ottelussa eikä loukkaantumisen vuoksi voinut pelata turnauksessa muissa otteluissa.
Kostić on syyskuun 10. päivään 2025 mennessä pelannut 66 A-maaottelua, joissa hän on tehnyt kolme ja syöttänyt 12 maalia. Pelaamissaan 19 MM-karsintaottelussa hän on tehnyt kolme maalia ja antanut kuusi maalisyöttöä. EM-karsintaotteluita hän on pelannut 13 ja antanut niissä yhden maalisyötön.